ΓΡΑΠΤΗ ΕΡΩΤΗΣΗ E-0705/98 υποβολή: Amedeo Amadeo (NI) και Salvatore Tatarella (NI) προς την Επιτροπή (18 Μαρτίου 1998)

Θέμα: Πρόληψη των τραυματισμών

Η ερώτηση αναφέρεται στην «πρόταση απόφασης του Ευρωπαϊκού Κοινοβουλίου και του Συμβουλίου για την έγκριση ενός κοινοτικού προγράμματος δράσης, για την περίοδο 1999-2003, σχετικά με τη πρόληψη των τραυματισμών στο πλαίσιο των ενεργειών στον τομέα της δημόσιας υγείας» (έγγρ. COM(97)0178/τελ. - 97/0132(COD)) ((ΕΕ C 202 της 2.7.1997, σελ. 20. )).

Συνοχή και συμπληρωματικότητα: έχει ζωτική σημασία να εξασφαλισθεί η συνοχή και η συμπληρωματικότητα με άλλες δράσεις και κοινοτικά προγράμματα που άπτονται του ιδίου θέματος, ιδίως όσον αφορά το σύστημα EHLASS, που ενδέχεται να λήξει στο τέλος του 1997. Χωρίς τη βοήθεια του συστήματος EHLASS το πρόγραμμα δράσης για την πρόληψη των τραυματισμών πιστεύεται ότι δεν θα μπορέσει να λειτουργήσει και, ως εκ τούτου, ερωτάται η Επιτροπή εάν μπορεί να παρατείνει τη χρησιμοποίησή του. Έχει επίσης ζωτική σημασία να δημοσιεύσει η Επιτροπή κατευθύνσεις σχετικά με τις ακολουθητέες για τη συλλογή δεδομένων μεθόδους ώστε να εξασφαλισθεί η συγκρισιμότητα των πληροφοριών από τα διάφορα κράτη μέλη.

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-0704/98, E-0705/98, E-0706/98 και E-0707/98 (16 Απριλίου 1998)

Το προτεινόμενο πρόγραμμα για την πρόληψη των τραυματισμών αποβλέπει στη συστηματική συλλογή σταδιακά βελτιωνόμενων πληροφοριών σχετικά με τους τραυματισμούς και την πρόληψή τους, στην αμοιβαία ενημέρωση σχετικά με την πείρα που αποκτάται κατά την επιλογή και προσαρμογή των καλύτερων παρεμβάσεων για την πρόληψη και στις βελτιώσεις στην επιδημιολογία των τραυματισμών. Ως έχει, το πρόγραμμα αυτό δεν επικαλύπτεται με το πρόγραμμα για την παρακολούθηση της υγείας το οποίο επιζητεί να καθιερώσει δείκτες υγείας σε ορισμένους τομείς ως εργαλείο για το συνολικό καθορισμό και αξιολόγηση της εθνικής καθώς και της κοινοτικής πολιτικής για την υγεία, αλλά θα συμπληρώσει το πρόγραμμα αυτό με το να προμηθεύσει το υλικό υποβάθρου από το οποίο μπορεί να γίνει η κατάλληλη επιλογή δεικτών. Επιπλέον το πρόγραμμα για την πρόληψη των τραυματισμών θα υποστηρίξει την αξιολόγηση και τη διάδοση της ορθής πρακτικής όσον αφορά τα προστατευτικά μέτρα και θα προωθήσει τη χάραξη αποτελεσματικών πολιτικών. Όσον αφορά τη μελλοντική εξέλιξη της πολιτικής για την υγεία, οι σημερινές δραστηριότητες που κρίνεται ότι έχουν προτεραιότητα, θα περιληφθούν σε εξέχουσα θέση στις μελλοντικές προτάσεις της Ευρωπαϊκής Επιτροπής.

Στις 3 Νοεμβρίου 1997 το Συμβούλιο επιβεβαίωσε την υποστήριξή του για τη συνέχιση και τη βελτίωση του ευρωπαϊκού συστήματος για την παρακολούθηση των ατυχημάτων που γίνονται στο σπίτι και κατά το χρόνο αναψυχής(Ehlass). Στις 11 Μαρτίου 1998, η Ευρωπαϊκή Επιτροπή αποδέχθηκε μεγάλο μέρος από τις τροπολογίες του Ευρωπαϊκού Κοινοβουλίου κατά την πρώτη ανάγνωση σχετικά με την ολοκλήρωση, την εξέλιξη και την επέκταση του παλιού συστήματος Ehlass στην πρόταση προγράμματος για την πρόληψη των τραυματισμών. Η πρόταση της Ευρωπαϊκής Επιτροπής γι αυτό το πρόγραμμα τροποποιείται αντίστοιχα.

Η προτεινόμενη απόφαση προβλέπει ότι η Ευρωπαϊκή Επιτροπή εξασφαλίζει τη συνέπεια και τη συμπληρωματικότητα μεταξύ ενεργειών που θα γίνουν στο πλαίσιο του προτεινόμενου προγράμματος και των ενεργειών που εφαρμόζονται στο πλαίσιο άλλων κοινοτικών προγραμμάτων και ενεργειών. Κατά συνέπεια έχει ήδη παρασχεθεί η κατάλληλη διασύνδεση με την οδηγία 92/59/ΕΟΚ σχετικά με τη γενική ασφάλεια των προϊόντων ((ΕΕ L 228 της 11.8.1992. )). Επιπλέον, όσον αφορά την ικανότητα για την πρόληψη των τραυματισμών, θα υποστηριχθούν δραστηριότητες για την αύξηση της χρήσης την οποία κάνουν φορείς δημόσιας υγείας, άλλων κοινοτικών πολιτικών για την πρόληψη των τραυματισμών.

Θα προταθεί ποσό 14 εκατ.Ecu για 5 έτη για τις ενέργειες σύμφωνα με το πρόγραμμα για την περίοδο 1999-2003.